Unsiren fruntliken grot und wes wy umme juwen willen vormogen alletiidt tovoren. Ersame, vorsichtige, leve her Krysterne, besunderen frunt und gude naber. Juwe brefe uns gesant by Herman Romunde, unsem denere, hebbe wi leefliken entfangen und wol vornomen. Und als juwe ersamicheit in dem eneme beruret von der tiidt und stede, als up sente Bartholomeus dach und tho der Wulvesøø efte tho sunte Brigiten, als wi vorramet hadden etc., und dat juwe werdicheit uppe [de] tiit gerne gekomen were, over de stede were jw mit juwen vrunden unpuntlik etc.: ersame, leve her Kryste[rne,] se worden doch, beides tiit und stede, uppe juwe[r] leve behach vorramet. Weret dat see juwer leve were puntlik gewesen, also wi wol gehoppet hadden, so hadde wi dartho geschicket unsen lantmarschall und den cumpthur van Ascheroden mit etteswelken unsir ritterschop und hedden des wol to Gode gehopet, weren see mit juwer leve tosamengekomen, alle sake und schelinge, sowol mit juwer leve alse anderen ut den riiken, de to en to saken hedden, solden wol leefliken und to grunde geslichtet und hengelecht syen geworden. Und als juwe werdicheit in juwen breven vorbenomet int laste beroret, dat wi de van Revall wolden underwisen, dat se mit juwer leve vor unsirs gnedigen heren koninges gnade edder syenen rat vor recht komen etc.: ersame, leve her Kristerne und bysunderen gude naber, wi en hopen nicht, dat des sole behoff wesen, dat wy unsires gnedigen heren konynges gnade efte synen erwerdigen rat darmede besweren und bekummeren dorven, wente wi der unsiren alletiit mechtich synt to rechte. Mochten de unsiren mit juwer leve und den juwen tosamenkomen, wi hopeden, dat it denne sunderlikes nyn behoff worde wesen, und hopeden to Gode, see sulden sik mit juwer leve umme alle sake und schelunge wol leefliken vordregen. Und bidden juwe ersame leve noch also vor mit vruntlikem vliite und begheer, dat gi noch alle sake und schelinge, gewant tusschen juwer leve und den van Revall, willen in guder dult, leve und fruntschop laten bestan bet to wynter negest volgende. Efte unse here Got denne stede und harde geven worde, dat de unsiren mit juwer leve und den juwen mochten tosamenkomen, so sik denne vor vyande weniger were to besorgende, wi hopeden mit der hulpe Godes bynnen des ener tiit und stede mit juwer leve wol eyns to werden. Wes nu juwer leve wille hirane is, bidde wi jw en bescheiden antwort van juwer werden. Gegeven des sunavendes vor unsir leven vrowen avent assumpcionis to Rige anno etc. xxix.